་འཛིན་མཁན་པོ་ཆེན་པོ་ཡིས། ། བདག་ལ་བརྩེ་བར་དགོངས་པའི་བསམ་པ་ཡིས། ། བཀུར་བསྟི་ཆེན་པོས་ལེགས་པར་བཀུར་གྱུར་ནས། ། བདག་ཉིད་ཡོན་ཏན་རྒྱ་མཚོར་ལོངས་སྤྱོད་ཀྱང་། ། ཕེབས་པར་སྨྲ་བའི་ཚིག་གིས་འབྲེལ་འདོད་པས། ། ཡི་གེ་བསྐུར་ཅེས་བཀའ་བསྩལ་གསུངས་པའི་དོན། ། བདག་གིས་བྱས་ལུགས་ཅུང་ཟད་འདིར་བརྗོད་བྱ། ། ལུས་སེམས་རྡུལ་དུ་བརླགས་ནས་བསླབས་པ་ཡི། ། གདམས་ངག་ནམ་མཁའི་སྤྲིན་ཕུང་མང་པོ་རྣམས། ། འབད་པས་ཉམས་སུ་བླངས་ཀྱང་བསླུས་པ་ཡི། ། སྨིག་རྒྱུའི་ཆུ་ཡིས་རི་དྭགས་ཇི་བཞིན་དུ། ། སྐྱུག་ལོག་ནད་ཀྱིས་ཐེབས་པའི་ལྡོམ་བུ་བདག། ཉམས་རྟོགས་བདུད་རྩིའི་ཁ་ཟས་འདོད་པའི་བློས། ། འཇིག་རྟེན་མགོན་པོའི་ཞབས་ཀྱི་པདྨོར་བཏུགས། ། ཁྱོད་ཀྱི་ཐུགས་དགོངས་ལྟེམ་རྐྱང་མ་མཆིས་ཀྱང་། ། འཇིག་རྟེན་མགོན་པོས་བཀའ་བསྩལ་གསུངས་པའི་དོན། ། ཡི་གེར་བྲིས་ནས་བཅངས་པ་མ་མཆིས་ཏེ། ། མོས་གུས་སྟོབས་ཀྱིས་ཉམས་སུ་བླངས་པ་ཡིས། ། ཉམས་རྟོགས་ཅུང་ཟད་སྐྱེས་པར་གྱུར་པ་ཀུན། ། མཁྱེན་པའི་ཡེ་ཤེས་ཡོད་མེད་མན་ཆད་དང་། ། ཉོན་མོངས་ཇི་ལྟར་སྐྱེས་པ་ཡན་ཆད་ཀུན། ། དྲི་བ་འཐེམས་««ནན་ཏན་»»པར་དྲིས་ཤིང་ཞུ་བཏུག་བྱས། ། ཇི་ལྟར་མེ་ལོང་གཡའ་དང་བྲལ་བ་ལ། ། བཞིན་གྱི་དཀྱིལ་འཁོར་གསལ་བར་སྣང་བ་བཞིན། ། དུས་གསུམ་ནོར་འཁྲུལ་མེད་པའི་བླ་མ་དེས། ། བཟང་སར་མ་བཞག་བུ་ཡི་རྩིས་སུ་བཅུག། ཟབ་དང་རྒྱ་ཆེ་ཆོས་ཀྱི་ཞུ་སྒོ་ཕྱེ། ། ལུས་སེམས་གཉིས་ཀྱི་གནས་ལུགས་དངོས་སུ་བསྟན། ། ཐབས་ལམ་རྒྱ་མཚོ་ཀུན་ལ་བཀའ་ནན་མཛད། ། ལྟ་ཁམ་ནམ་མཁའི་འབྲུག་སྒྲ་ངར་ཡང་བཅག། སངས་རྒྱས་ཡེ་ཤེས་གོ་བའི་ལུང་བསྟན་མཛད། ། རྒྱུན་ཆད་མེད་པར་བསྒོམ་ཞེས་བཀའ་བསྩལ་གསུངས། ། ཐབས་ལམ་ལ་སོགས་ཟབ་པའི་གདམས་ངག་གི། ། ཁྲིད་རྣམས་ཁོ་བོས་བྱ་ཞེས་ཞལ་གྱིས་བཞེས། ། སྒོམ་ཆེན་ཙམ་ལ་བཟང་བ་འོང་ངོ་ཞེས། ། ལན་གསུམ་བར་དུ་གསུང་ཞིང་དབུགས་ཀྱང་ཕྱུང་། ། རྒྱལ་བའི་གསུང་རབ་མདོ་འགྲེལ་མན་ངག་གི། ། ལུང་རྣམས་གནང་ཞིང་ཟབ་པའི་གནད་ཀུན་བསྟན། ། རབ་ཏུ་འབྱུང་བའི་བཀའ་ནན་ཆེན་པོ་མཛད། ། ཁམས་སུ་མི་འགྲོ་བློ་ཐག་སྤྱན་སྔར་བཅད། ། བླ་མ་དམ་པ་ལོ་གཉིས་བསྟེན་གྱུར་ཀྱང་། ། ལུས་ངག་ཡིད་གསུམ་གསུང་དང་ཅི་མཐུན་བྱས། ། གཞན་ལ་ཕན་པའི་རེ་བ་མ་མཆིས་ཤིང་། ། གསུང་བཞིན་འོང་བ་སྙམ་པ་མེད་ན་ཡང་། ། ཅི་ཞིག་ལྟར་ལ་དེ་འདྲ་དེ་འདྲར་སོང་། ། དྲིན་ཅན་བླ་མ་དམ་པའི་སྐུ་གསུང་ཐུགས། ། སུན་འབྱིན་བདག་ལ་མ་བབ་སྙམ་པ་ཡིས། ། རྣམ་ཐར་ཅུང་ཞིག་བསླབས་པར་གྱུར་ན་ཡང་། ། རྒྱ་མཚོར་རབས་ཡངས་ཆུ་གཏེར་ཆེན་པོ་ལ། ། སྦྲང་བུའི་དྲི་ཆུས་ཆར་ཡང་མི་ཕོད་ཅིང་། ། རི་དབང་རྒྱལ་པོ་ཕྲ་བའི་རྡུལ་ཉིད་ལྟར། ། རྣམ་ཐར་ཟུར་ཙམ་བཟུང་བར་མ་ནུས་ན། ། ཆ་ཙམ་རྟོགས་པའི་རེ་ཐག་བཅད་པ་ལགས། ། སྐུ་གསུང་ཐུགས་ཉིད་དུས་གསུམ་ཐམས་ཅད་དུ། ། ཀུན་ཏུ་སྣང་ཞིང་སྣང་བ་མེད་པ་ཡི། ། ཀུན་བཟང་རྡོ་རྗེ་རྒྱལ་པོ་བཅོམ་ལྡན་དེ། ། མཐོང་ངམ་ཐོས་སམ་གང་གིས་དྲན་གྱུར་པ། ། བསྐལ་པ་མང་པོར་དཔག་མེད་སྦྱང་བར་བྱས། ། ཉིད་ཀྱིས་བྱིན་གྱིས་བརླབས་པ་མ་གཏོགས་པ། ། གཞན་དུ་སྐལ་པ་ཡོད་སྙམ་མི་བགྱིད་དོ། ། ཇི་ལྟར་རབ་ཏུ་དྭངས་པའི་ཆུ་ནང་དུ། ། བཞིན་གྱི་གཟུགས་བརྙན་ཇི་ལྟར་སྣང་བ་བཞིན། ། འཇིག་རྟེན་མགོན་པོ་སྐུ་གསུང་ཐུགས་ཉིད་ལ། ། རང་སྣང་རྣམ་པ་སྣ་ཚོགས་ཅི་སྣང་བ། ། རང་གི་བསམ་པ་དེ་ཉིད་སྣང་བ་ལས། ། ཡུལ་ལ་འགྲོ་འོང་བྱེད་པ་མེད་དོ་ཞེས། ། འཇིག་རྟེན་མགོན་པོས་དེ་ཉིད་བཀའ་བསྩལ་གསུང་། ། སྐུ་གསུང་ཐུགས་ཀྱི་རྣམ་པ་དེ་ཉིད་ལས། ། རང་རང་མངོན་རྟོགས་ཕྱོགས་རེ་སྨྲ་བ་ལས། ། གཞན་དུ་མི་འགྱུར་གཏན་ཚིགས་ངེས་པའི་ཕྱིར། ། འདི་སྐད་བདག་ཐོས་སྡུད་པ་པོ་རྣམས་སྨྲ། ། གང་ཟག་གཅིག་ལ་མངོན་རྟོགས་སྐྱེ་བའི་ཚུལ། ། དབང་པོ་རབ་འབྲིང་གསུམ་གྱི་བྱེ་བྲག་གིས། ། རབ་ཀྱིས་མཚན་ཙམ་ཐོས་པས་རྟོགས་པ་སྐྱེ། ། འབྲིང་གིས་ཞལ་མཐོང་ཐ་མས་ཁྲིད་བྱས་པས། ། མངོན་པར་རྟོགས་པ་སྐྱེ་ཞེས་བཀའ་བསྩལ་གསུངས། ། གང་ལྟར་ཡིན་ཀྱང་ཉམས་ལེན་ཁྲིད་ཀྱི་ཐབས། ། གསང་སྔགས་ཕ་རོལ་ཕྱིན་ལ་བརྟེན་ནས་ནི། ། ཉམས་སུ་བླང་བ་གོང་མའི་བཞེད་ཡིན་པས། ། སྐྱབས་སུ་སོང་ཞིང་སོ་སོར་ཐར་པས་བསྡམས། ། བྱང་ཆུབ་སེམས་མཆོག་རབ་སྦྱངས་དབང་བསྐུར་ནས། ། ཡི་གེ་བརྒྱ་པ་མཎྜལ་བསྙེན་པ་སོགས། ། བསགས་སྦྱངས་རྟགས་དང་མཚན་མ་མ་བྱུང་བར། ། འབད་པ་ཆེན་པོས་ཉམས་སུ་བླངས་གྱུར་ནས། ། ཕྱག་རྒྱ་ཆེན་པོ་བསྟན་པར་གྱུར་པ་ལས། ། ཉམས་མྱོང་སྐྱེས་ཤིང་ཉམས་དང་བྲལ་གྱུར་ནས། ། རང་སེམས་སྐྱེ་བ་མེད་པར་རྟོགས་པའི་ཚེ། ། དུས་གསུམ་རྒྱལ་བའི་དགོངས་པ་ཐུགས་སུ་ཆུད། ། སྐྱེ་དང་འགག་དང་གནས་པའི་སྤྲོས་པ་སྤངས། ། ཡོད་དང་མེད་པའི་སྒྲོ་སྐུར་གཉིས་དང་བྲལ། ། རང་བྱུང་ལྷུན་གྲུབ་ཆེན་པོའི་རྒྱལ་ས་ཟིན། ། ཚེ་འདི་དང་ཕྱི་མ་བར་དོ་གསུམ། ། དབྱེར་མེད་མཉམ་པ་ཉིད་དུ་སྐད་ཀྱིས་འབྱམས། ། སྣང་ཞིང་སྲིད་པ་ཉོན་མོངས་རྣམ་རྟོག་ཀུན། ། ཕྱི་ཤུན་དང་ནི་སྦུར་མ་སྤུང་གིས་སོང་། ། ཚིག་དང་ཡི་གེ་སྤྲོས་པའི་ཆོས་རྣམས་ཀྱིས། ། དོན་གྱི་སྙིང་པོར་འགྱུར་མེད་མཚོན་དུ་མེད། ། དངོས་པོ་མཚན་མ་དམིགས་པའི་ཆོས་རྣམས་ལ། ། སྨིག་རྒྱུའི་ཆུ་ལ་མཁས་པས་མི་རེ་ལྟར། ། འདུས་བྱས་ཆོས་ལ་མྱ་ངན་འདས་པ་མེད། ། བྱང་ཆུབ་སྙིང་པོ་རང་སེམས་ནམ་མཁའ་ནི། ། དུས་གསུམ་ཀུན་ཏུ་རྟག་པ་ཉིད་ཀྱི་སྐུ། ། ལུས་ཀྱི་ན་ཚ་སེམས་ཀྱི་སྡུག་བསྔལ་དང་། ། ཉོན་མོངས་རྣམ་རྟོག་རླུང་བཞིན་འཚུབ་པ་ཀུན། ། སྔོན་གྱི་ལས་ཀྱི་རྣམ་པར་སྨིན་པ་ཡང་། ། རྒྱུ་ངན་ལས་སྐྱེས་ཕུང་པོ་ལུས་རྒྱས་ལན། ། རྒྱ་དང་བྲལ་ན་གཉིས་མེད་མངོན་སངས་རྒྱ། ། རི་དྭགས་རྒྱལ་པོ་མངལ་ནས་བྱུང་མ་ཐག། མ་དང་མཉམ་ཞིང་མཐུ་རྩལ་རྫོགས་པ་འམ། ། མཁའ་ལྡིང་རྒྱལ་པོ་སྒོ་ངའི་རྒྱ་བཅག་པ། ། མཐུ་སྟོབས་མཉམ་པར་གྱུར་པ་ཇི་བཞིན་དུ། ། ལུས་རྒྱས་བཅིངས་པ་རྒྱ་དང་བྲལ་བའི་ཚེ། ། ནམ་མཁའ་གཉིས་འདྲེས་གཉིས་མེད་སངས་རྒྱ་བར། ། འཇིག་རྟེན་མགོན་པོས་ངོ་སྤྲོད་བཀའ་བསྩལ་གསུངས། ། རྟོགས་པའི་ཆོས་ཀྱིས་ངེས་པར་བརྟན་གྱུར་ནས། ། ལུས་ཀྱི་རྒྱ་དང་རྟོག་རྒྱ་སྣང་རྒྱ་གསུམ། ། དབྱེར་མེད་སེམས་ཀྱི་ངོ་བོར་རོ་གཅིག་པ། ། སྣང་བ་སྣ་ཚོགས་གསལ་བའི་དཀྱིལ་འཁོར་འདི། ། སྤྲོས་བྲལ་ནམ་མཁའི་དབུས་སུ་རོ་གཅིག་པ། ། དུས་འདིར་རྣལ་འབྱོར་དབང་ཕྱུག་ཆེན་པོ་དེ། ། ཞི་བ་རིན་ཆེན་གླིང་དུ་ཞུགས་གྱུར་ཀྱང་། ། དཔའ་བོ་གར་སྤྱོད་ཤེས་རབ་ཕ་རོལ་ཕྱིན། ། ཐུགས་རྗེ་ཆེན་པོས་འགྲོ་བའི་དོན་ལ་ཞུགས། ། ཉོན་མོངས་བསལ་ཀྱང་སྐྱེ་བ་སྟོན་པར་བྱེད། ། རྒ་ནད་འཆི་བ་མེད་ཀྱང་འཆི་འཕོ་སྟོན། ། རྒྱུད་ཀྱི་རྒྱལ་པོ་གསང་བ་འདུས་པ་ལས། ། ཟུང་དུ་འཇུག་ཅེས་ཕག་མོ་གྲུ་པས་གསུངས། ། བཤད་པའི་རྒྱུད་དུ་གཉིས་སུ་མེད་པ་དང་། ། རིན་ཆེན་གོང་མས་རོ་གཅིག་རྣལ་འབྱོར་ཏེ། ། འདི་ལ་ཐམས་ཅད་གཉིས་མེད་གཅིག་ཅེས་གསུངས། ། མཁས་པ་ཆེན་པོ་རྣལ་འབྱོར་དབང་ཕྱུག་ཁྱེད། ། རྡོ་རྗེ་ཐེག་པའི་གསང་སྔགས་ཐམས་ཅད་དུ། ། བཛྲ་དྷཱུ་པེ་དཱི་པེ་གྷནྡྷེ་ལ་སོགས་པ། ། གསང་སྔགས་བཛྲས་དྲངས་པའི་སྒྲ་གནད་འདིས། ། ཐམས་ཅད་སྟོང་པར་བསྟན་པ་མ་ལགས་སམ། ། དོན་དམ་ཀུན་རྫོབ་གཉིས་སུ་གཉིས་ཀྱིས་བཏགས། ། གཉིས་དང་བྲལ་བའི་རྣལ་འབྱོར་དབང་ཕྱུག་ལ། ། དངོས་དང་དངོས་མེད་དམིགས་དང་མི་དམིགས་མེད། ། བདག་མེད་གཞན་མེད་བདག་གཞན་གཉིས་ཀ་མེད། ། ཐུབ་མཆོག་རྡོ་རྗེ་འཆང་ལ་བཅོམ་ལྡན་གྱིས། ། གསང་སྔགས་གསང་ཞེས་གསུངས་པར་གྱུར་པའི་གནད། ། རང་སེམས་ཕྱོགས་གཅིག་རྟོགས་པའི་ཐེག་དམན་དང་། ། རྒྱལ་སྲས་མཉམ་ཉིད་མ་རྟོགས་སེམས་དཔའ་ལ། ། དངོས་པོ་དངོས་མེད་ཡིན་ཞེས་གསུངས་པ་དང་། ། དངོས་པོ་དངོས་མེད་ཡིན་ཞེས་གསུངས་པའི་དོན། ། བཛྲ་བཛྲ་རྡོ་རྗེ་མ་གོ་བས། ། ཕྱོགས་གཅིག་སྟོང་པར་རྟོགས་པའི་བློ་མིག་གིས། ། ཐེག་ཆེན་ཡངས་པའི་གནད་འདི་མ་མཐོང་བ། ། རྨོངས་པའི་བྱྀས་པ་ག་ཆད་ངུ་བར་བྱེད། ། འཇིག་རྟེན་མགོན་པོ་ཕག་མོ་གྲུ་པ་ཡི། ། ཞབས་ཀྱི་དྲུང་དུ་ལོ་གཉིས་བསྡད་པ་ལས། ། ལོ་གཅིག་བར་དུ་སྟོང་པའི་ཞལ་འཛིན་ཆེ། ། སེམས་ཉིད་རྟོགས་པ་སྐྱེ་བ་མི་ལེན་ཞེས། ། རྩ་བ་ཆད་པའི་ལོ་འབྲས་ཇི་བཞིན་དང་། ། གྲེས་ཐག་བསྲེགས་པས་འཆིང་བར་མི་ནུས་ཤིང་། ། སྐྱི་ཤོད་ཟན་སྦགས་སྣོད་ན་མེད་ན་ཡང་། ། དྲི་མ་ངན་པ་བྲོ་བ་ཇི་བཞིན་དུ། ། གནས་ངན་ལེན་གྱིས་དྲི་མས་མི་གནོད་པ། ། དགྲ་བཅོམ་ནད་བུ་ཅན་དང་རང་སངས་རྒྱས། ། སྤྲེའུ་ལྟར་བྱེད་པའི་དཔེ་རྣམས་སྣ་ཚོགས་ཀྱིས། ། གནོད་པ་མེད་པའི་བཀའ་བསྩལ་དཔག་མེད་གསུངས། ། རེ་དགའ་རེ་སྐྱིད་ནམ་ཤི་སངས་རྒྱས་དང་། ། ཐོད་པ་བོར་བས་ཆོག་པས་ང་རེ་དགའ། ། རང་གི་སེམས་ལ་བལྟས་པས་འདི་རེ་རྨད། ། རང་སེམས་སྟོང་པ་ཉིད་འདི་ཕ་རོལ་ཏུ། ། དངོས་པོ་སྐྱེ་བ་ལེན་པར་མི་འཐད་པའི། ། ཉམས་མྱོང་མངོན་རྟོགས་ལུང་རིགས་འཐད་པ་སྐྱེས། ། དགའ་བདེས་གང་བའི་དུས་ཚོད་དེ་ཉིད་ལ། ། མྱ་ངན་འདའ་ཁར་ཕྱིན་པའི་དུས་ཀྱི་ཚེ། ། འདི་ནི་ཐེག་པ་དམན་པ་ཉན་ཐོས་ཆོས་ཡིན་པས། ། ཉན་ཐོས་མདོ་སྡེ་པ་ཡི་གྲུབ་པའི་མཐའ། ། མར་མེ་ཤི་བར་གྱུར་པ་ཇི་བཞིན་དུ། ། རང་གི་སེམས་ནི་ཐར་པར་འདོད་དང་འདྲ། ། ཆོས་འདི་མཐར་ཐུག་གྱུར་པ་མ་ཡིན་ཞེས། ། ལོ་གཅིག་བར་དུ་རྒྱུན་ཆད་མེད་པར་གསུངས། ། དབང་པོ་རྣོ་ཞིང་ཤེས་རབ་ཆེ་བ་དང་། ། དྲུང་དུ་གནས་ཤིང་བསྟེན་ཡུན་རིང་བ་རྣམས། ། འགྱུར་རོ་འགྱུར་རོ་གྲུབ་མཐའ་འགྱུར་རོ་ཞེས། ། གསང་སྐད་འོ་དོད་ཆེན་པོས་རྣམ་པར་བསྒྲགས། ། འདས་དང་མ་བྱོན་ད་ལྟར་བཞུགས་པ་ཡི། ། རྒྱལ་བ་སྲས་དང་བཅས་པ་མ་ལུས་ཀུན། ། ཉེ་བར་ཞི་ཞིང་འགྲོ་དོན་མི་བྱེད་པ། ། ཁོ་བོས་གར་ཡང་མཐོང་བ་མེད་ཅེས་གསུངས། ། ཕྱག་རྒྱ་ཆེན་པོ་རྟོགས་ལྡན་མཐར་ཐུག་པ། ། རྒྱལ་བས་ལུང་བསྟན་སློབ་དཔོན་འཕགས་པ་ཡང་། ། ད་ལྟར་བདེ་བ་ཅན་ན་བཞུགས་པ་དང་། ། གྲུབ་ཐོབ་བརྒྱད་ཅུ་རྩ་བཞི་རྣལ་འབྱོར་རྣམས། ། མྱ་ངན་མི་འདའ་འཇིག་རྟེན་ཀུན་ཏུ་བཞུགས། ། དཔག་མེད་འགྲོ་བ་སྨིན་པར་མཛད་དོ་ཞེས། ། དཔག་མེད་བཀའ་བསྩལ་མང་པོ་མང་པོ་གསུངས། ། མཐའ་མར་གནད་ལ་བབ་པ་རྡོ་རྗེའི་གསུང་། ། ཐུབ་པའི་སྐྱེས་རབས་མང་པོ་མང་པོ་བྱུང་། ། རྫུན་དང་སྒྲོ་སྐུར་མེད་པའི་དཔང་པོར་བཅས། ། ཚོགས་དང་དཔག་ཏུ་ལྷུར་ཕྱུང་རྗེན་པར་གསུངས། ། ཐུབ་པའི་གསུང་ལ་གུས་པར་མི་བྱེད་ཅིང་། ། ཕྱོགས་གཅིག་གོ་བས་སྐྱེ་བ་མི་ལེན་ཞེས། ། གླེན་པ་སྨྲ་བར་བྱེད་པ་འགའ་ཞིག་ལ། ། རིགས་པ་སྐྱེས་པའི་སྐྱེས་བུ་ཁྱུ་མཆོག་རྣམས། ། ཁྱེད་ཀྱི་བླ་མ་སྐྱེ་བ་ལེན་པ་ལ། ། ཁྱོད་ལྟ་སྐྱེ་བ་མི་ལེན་ངོ་མཚར་ཆེ། ། སྟིངས་པའི་ཚིག་གིས་ཁྱད་གསོད་ཆེན་པོར་བྱེད། ། དོན་གྱི་སྙིང་པོ་ཚིག་གཅིག་ཞུ་ལགས་ན། ། བཛྲ་ཞེས་བྱ་གཉིས་མེད་སྙིང་པོའི་དོན། ། ཕྱག་ན་རྡོ་རྗེའི་རྡོ་རྗེ་རབ་འབར་བས། ། ནད་དང་གནོད་པ་སྡུག་བསྔལ་རྒྱ་མཚོ་དང་། ། འཁོར་བ་ཉེས་ཚོགས་སྤྲོས་པའི་མཚན་མ་ཀུན། ། ཐམས་ཅད་འཇོམས་པར་འགྱུར་བ་རྡོ་རྗེའི་ཚིག། ཡང་དང་ཡང་དུ་ནན་ཏན་བཀའ་བསྩལ་གསུངས། ། གལ་ཏེ་ལྟ་ཁམ་ཆེན་པོར་རྣལ་འབྱོར་པ། ། སེམས་ལ་སྟོང་པར་བཏགས་པའི་རྣམ་རྟོག་གིས། ། སྐྱེ་བ་མི་ལེན་སྡིག་པ་མ་སྤངས་པར། ། བྱང་ཆུབ་མཆོག་ཏུ་སངས་རྒྱས་འདོད་པ་དེ། ། བཛྲའི་གནད་འདི་གོ་བ་མེད་པས་ལན། ། ཀྱེ་ཧོ། རྣལ་འབྱོར་དབང་ཕྱུག་ཆེན་པོ་རྣམས། ། རྫོགས་པའི་སངས་རྒྱས་བཅོམ་ལྡན་དཔའ་བོ་དེ། ། ཕ་རོལ་ཕྱིན་དྲུག་མཐར་ཐུག་མ་རྫོགས་ཤིང་། ། ཉོན་མོངས་བདུད་བཞི་བཅོམ་པར་མ་གྱུར་ན། ། རྫོགས་པའི་སངས་རྒྱས་གང་དུ་འབྱུང་བར་འགྱུར། ། སེམས་ཉིད་སྟོང་ཞེས་སངས་རྒྱས་ཡིན་སྲིད་ན། ། ཉོན་མོངས་རྣམ་རྟོག་སྣང་སྲིད་འཁོར་འདས་ཀུན། ། སྟོང་པ་ཉིད་དུ་ཅིའི་ཕྱིར་ཁས་མི་ལེན། ། རྒྱུ་འབྲས་རྟེན་འབྲེལ་སྟོང་པ་མ་གཏོགས་པ། ། རྒྱལ་བ་རྣམས་ཀྱིས་སྟོང་པ་གཞན་མི་བཞེད། ། བླ་མ་དེས་ཀྱང་དེ་ལྟར་མི་བཞེད་དེ། ། ཤེས་རབ་སྙིང་པོ་ལ་སོགས་གསུང་གིས་ངེས། ། ཡོན་ཏན་རྫོགས་ཕྱིར་སངས་རྒྱས་མི་བཞེད་ན། ། ཐུབ་པ་ཡོན་ཏན་ཀུན་དང་བྲལ་བར་ཐལ། ། གཞན་སྣང་ཡིན་ཞེས་དམ་བཅའ་མཛད་ན་ཡང་། ། འཕགས་པ་ན་གརྫུ་ནའི་ཞལ་སྔ་ནས། ། གཟུགས་ཀྱི་སྐུ་ནི་མདོར་བསྡུ་ན། ། བསོད་ནམས་ཚོགས་ལས་བྱུང་བ་ཡིན། ། རྒྱུ་དང་འབྲས་བུ་གཏན་ཚིག་ངེས་པ་རྣམས། ། རྣལ་འབྱོར་དབང་ཕྱུག་དེ་ཡིས་ཕྱེ་སྟེ་གསུངས། ། ཕྱག་རྒྱ་ཆེན་པོ་ནམ་མཁའ་ཡངས་པ་ལ། ། དག་པའི་ཚུལ་ཁྲིམས་སྲུང་བ་མི་ཤོང་ཞིང་། ། ཉེས་སྤྱོད་མཐའ་དག་ཤོང་བར་གྱུར་པ་འདི། ། མཐོང་དང་བསྒོམ་པས་སྤོང་བར་མི་འགྱུར་ཞིང་། ། དེ་ལ་ཡོན་ཏན་མེད་པའི་སངས་རྒྱས་ཀྱང་། ། བླ་མ་དམ་པས་བཞེད་པར་མ་ཚོར་བས། ། ཚུལ་ཁྲིམས་ལ་སོགས་རྒྱུ་ཡི་འབྲས་བུ་རྣམས། ། འབྱུང་བར་ངེས་པའི་གཏན་ཚིགས་ཁོང་དུ་ཆུད། ། ཚུལ་ཁྲིམས་ཉིད་ལས་གཞན་པའི་སྟོང